18 Bokao le boikaelelo jwa tshupelo ya molato bo tlhalosiwa sentle mo go Lefitiko kgaolo 5 le 6. Motho a ka tswa a ile a leofa e se ka boomo. Le fa go ntse jalo, boleo jwa gagwe bo ka tswa bo dirile gore a nne molato kgatlhanong le ditshwanelo tsa mongkaene kana Jehofa Modimo, mme phoso eo e ne e tshwanelwa ke go baakanngwa. Go umakiwa mefuta e e farologaneng ya maleo. A mangwe e ne e le maleo a motho a a diretseng ba bangwe (5:2-6), a mangwe e le a a amanang le “dilo tse di itshepileng tsa ga Jehofa” (5:14-16), a mangwe, le fa e se gore motho o ne a a dirile a sa lemoge otlhe, e ne e le maleo a a bakwang ke keletso e e phoso kana makoa a nama. (6:1-3). Motho yo o a dirileng o ne a tshwanelwa ke go ntshetsa Jehofa tshupelo ya molato mo godimo ga gore a ipolele.—Lefitiko 6:4-7.